Kostamus (Porajärvi)

Kostamus (ven. Костому́кса, Kostomuksa) on maaseututaajama Karjalan tasavallan Suojärven piirin Porajärven kunnassa Venäjällä. Se sijaitsee samannimisen järven rannalla 17 kilometriä Porajärveltä etelään. Taajamassa on 19 asukasta (vuonna 2012). Kostamuksen kylä kuului 1900-luvun alussa Porajärven volostiin ja kyläkuntaan. Vuonna 1905 siellä oli 14 taloa ja 86 asukasta. Neuvostoaikana Kostamus kuului Porajärven kylä- ja myöhemmin taajamaneuvostoon. Vuonna 1933 kylässä oli 87 asukasta, joista 71 oli karjalaisia, 13 venäläisiä, kaksi suomalaista ja yksi muiden kansallisuuksien edustaja. Taajama koostuu puutarhapalstojen ympäröimistä omakotitaloista. Sen kautta kulkevat Suojärveltä pohjoiseen johtava rautatie ja maantie. Rautatiellä on Kostamuksen asema. Taajamasta on linja-autoyhteys Porajärvelle, Suojärvelle ja Petroskoihin. Lähteet Generalnyi plan munitsipalnogo obrazovanija Porozerskoje selskoje poselenije Suojarvskogo raiona Respubliki Karelija: Materialy po obosnovaniju 2012. Veliki Novgorod: Graf-Info. Arkistoitu 2.2.2016. Viitattu 17.7.2015. (venäjäksi) Viitteet